 **R E P U B L I K A H R V A T S K A**

**KRAPINSKO-ZAGORSKA ŽUPANIJA**

 **Upravni odjel za prostorno uređenje,**

 **gradnju i zaštitu okoliša**

KLASA: UP/I-351-01/19-01/31

URBROJ: 2140/01-08-20-7

Krapina, 03. ožujak 2020.

Krapinsko-zagorska županija, Upravni odjel za prostorno uređenje, gradnju i zaštitu okoliša, temeljem članka 30. stavka 4. vezano za članak 29. stavak 2. Zakona o zaštiti prirode („Narodne novine“ broj 80/13, 15/18,14/19 i 127/19), a povodom zahtjeva nositelja zahvata Hrvatske šume d.o.o., Uprava šuma Podružnica Zagreb, Lazinska 41, Zagreb, za Prethodnu ocjenu prihvatljivosti za ekološku mrežu za zahvat izgradnje šumske vlake “Stubička Gora” na području Općine Stubičke Toplice i Grada Donja Stubica, donosi

**R J E Š E N J E**

1. Planirani zahvat – izgradnje šumske vlake “Stubička Gora” na području Općine Stubičke Toplice i Grada Donja Stubica, odjel/odsjek: 13a, 13b na k.č.br. 2295/1 k.o. Kraljev Vrh i odjel/odsjek: 31a, 31b na k.č.br. 2302, 2303, 2304, 2311/3 k.o. Stubičko Podgorje, nositelja zahvata Hrvatske šume d.o.o., Uprava šuma Podružnica Zagreb, Lazinska 41, Zagreb prihvatljiv je za ekološku mrežu.
2. Ovo Rješenje objavljuje se na internetskim stranicama Krapinsko-zagorske županije.
3. Ovo Rješenje izdaje se na rok od četiri godine.

**O b r a z l o ž e n j e**

Upravni odjel za prostorno uređenje, gradnju i zaštitu okoliša Krapinsko-zagorske županije (u daljnjem tekstu: Upravni odjel) zaprimio je 11.11.2019. godine zahtjev nositelja zahvata Hrvatske šume d.o.o., Uprava šuma Podružnica Zagreb, Lazinska 41, Zagreb, za provedbu postupka Prethodne ocjene prihvatljivosti za ekološku mrežu za zahvat izgradnje šumske vlake “Stubička Gora” na području Općine Stubičke Toplice i Grada Donja Stubica, odjel/odsjek: 13a, 13b na k.č.br. 2295/1 k.o. Kraljev Vrh i odjel/odsjek: 31a, 31b na k.č.br. 2302, 2303, 2304, 2311/3 k.o. Stubičko Podgorje. U zahtjevu su sukladno odredbama članka 30. stavka 2. Zakona o zaštiti prirode navedeni svi podaci o nositelju zahvata i planiranom zahvatu.

Upravni odjel je 20. studenog 2019. godine temeljem članka 30. stavka 3. Zakona o zaštiti prirode, od Ministarstva zaštite okoliša i energetike (u daljnjem tekstu: Ministarstvo) zatražio prethodno mišljenje o mogućnosti značajnih negativnih utjecaja zahvata na ciljeve očuvanja i cjelovitost područja ekološke mreže (KLASA: UP/I-351-01/19-01/31, URBROJ: 2140/01-08/1-19-2).

Tijekom postupka traženo mišljenje Ministarstva (KLASA: 612-07/19-38/539, URBROJ: 517-20-3 od 31.01.2020. godine) je dostavljeno, a u njemu se navodi da uz dopunu idejnog rješenja na način da se stabla nakon sječe ostavljaju 24 sata na mjestu prije uklanjanja, te da se ostavljaju stabla s dupljama za koja je utvrđeno da se u njima nalaze kolonije vrsta širokouhi mračnjak i velikouhi šišmiš, kao i da se radovi uklanjanja vegetacije vrše u periodu od 15. travnja do 01. lipnja i od 15. rujna do 01. studenog, Prethodnom ocjenom zahvata može se isključiti mogućnost značajnih negativnih utjecaja na cjelovitost i ciljeve očuvanja područja ekološke mreže i nije potrebno provesti Glavnu ocjenu zahvata.

Na temelju dostavljenog prethodnog mišljenja Ministarstva, ovaj Upravni odjel je od nositelja zahtjeva zatražio nadopunu Idejnog rješenja. Nositelj zahvata je dostavio izmijenjeno idejno rješenje 02. ožujka 2020. godine.

U provedbi postupka Upravni odjel je razmotrio predmetni zahtjev, tijekom postupka priloženu dokumentaciju, podatke o ekološkoj mreži (područja ekološke mreže, ciljne vrste i stanišne tipove) i prethodno mišljenje Ministarstva te utvrdio sljedeće.

Izgradnja predmetne šumske vlake planira se na području Šumarije Donja Stubica, na području Parka prirode Medvednica, u gospodarskoj jedinici „Stubička gora“ odjel/odsjek: 13a, 13b na k.č.br. 2295/1 k.o. Kraljev Vrh i odjel/odsjek: 31a, 31b na k.č.br. 2302, 2303, 2304, 2311/3 k.o. Stubičko Podgorje. Područje zahvata obuhvaća fitocenoze panonsku bukovo-jelovu šumu s brdskom vlasuljom, acidotermofilnu šumu hrasta kitnjaka i sitnocvjetnog petoprsta te šumu obične bukve i pitomog kestena. Ukupna dužina vlake iznosi 1265 metara od toga 500 m obuhvaća postojeću vlaku koju je potrebno sanirati, a 765 m je dužina novih vlaka. Širina vlake iznosi 3 m. Planirano vrijeme dužine izvođenja radova gradnje iznosi cca 30 dana uz povoljne vremenske i terenske uvjete. Za potrebe predmetnog zahvata planira se čista sječa na ukupno 0,38 ha (0,15 ha sanacija stare vlake i 0,23 ha nova vlaka). Radovi će se izvoditi na način da se očuvaju povremena i stalna vodena staništa. Rubna stabla će se zaštiti od mogućih oštećenja. Grmoliki šumski rubovi i stabla s dupljama u okolnoj šumi će se očuvati. Mehanizacija se neće kretati izvan pristupnih putova. Mehanizacija se neće kretati izvan pristupnih putova. Motorna ulja i goriva se neće ispuštati u šumu i šumsko zemljište. Stabla se nakon sječe ostavljaju 24 sata na mjestu prije uklanjanja. Stabla s dupljama za koje je utvrđeno da se u njima nalaze kolonije vrsta širokouhi mračnjak i velikouhi šišmiš će se ostavljati. Radovi uklanjanja vegetacije će se vršiti u periodu od 15.04-01.06. i od 15.09. do 01.11.

Prema Uredbi o ekološkoj mreži i nadležnostima javnih ustanova za upravljanje područjima ekološke mreže („Narodne novine“ broj 80/19) planirani zahvat se nalazi unutar područja ekološke mreže, unutar područja očuvanja značajnog za vrste i stanišne tipove (POVS) „HR 2000583 Medvednica“.

Sukladno dostavljenom mišljenju Ministarstva, područje planiranog zahvata obuhvaća šumske zajednice E.3.1.5. Šuma hrasta kitnjaka i običnog graba, E.3.2.3. Šuma hrasta kitnjaka sa sitnocvjetnim petoprstom i E.5.1.1. Panonska bukovo-jelova šuma s brdskom vlasuljom. Šumska zajednica E.3.1.5. Šuma hrasta kitnjaka i običnog graba pripada ciljanom stanišnom tipu POVS HR2000583 Medvednica 91LO Ilirske hrastovo-grabove šume (*Erythronio-Carpinion*), a šumska zajednica E.5.1.1. Panonska bukovo-jelova šuma s brdskom vlasuljom stanišnom tipu 91KO Ilirske bukove šume (*Aremonio-Fagion*). Za provedbu planiranog zahvata bit će potrebno izvršiti sječu ukupno 0,38 ha površine, od toga 0,073 ha ciljanog stanišnog tipa 91LO Ilirske hrastovo-grabove šume (*Erythronio-Carpinion*) za izgradnju nove vlake te oko 0,15 ha za sanaciju već postojeće vlake. Također, provedbom zahvata izvršit će se sječa od oko 0,098 ha ciljanog stanišnog tipa 91KO Ilirske bukove šume (*Aremonio-Fagion*). S obzirom na ukupnu površinu navedenih ciljanih stanišnih tipova unutar POVS HR2000583 Medvednica, uključujući planirane i već provedene zahvate, radi se o utjecaju koji nije značajan. Područje HR2000583 Medvednica uvršteno je u ekološku mrežu i radi očuvanja ciljanih vrsta od kojih je važno istaknuti vrste vezane za šumska staništa na koje bi predmetni zahvat mogao utjecati: jelenak (*Lucanus cervus*), alpinska strizibuba (*Rosalia alpina*), velika četveropjega cvilidreta (*Morimus funereus*), Grundov šumski bjelac (Leptidea *morsei*), hrastova strizibuba (*Cerambyx cedo*), mali potkovnjak (*Rhinolophus hipposideros*), veliki potkovnjak (*Rhinolophus ferrumequium*), južni potkovnjak (*Rhinolophus euryale*), širokouhi mračnjak (*Barbastela barbastellus*), dugokrili pršnjak (Miniopterus schreibersii), velikouhi šišmiš (*Myotis bechsteinii*), veliki šišmiš (*Myotis myotis*), veliki vodenjak (*Triturus carniflex*) i žuti mukač (*Bombina variegata*). Provedbom planiranog zahvata doći do gubitka od oko 0,32 ha šumskih staništa povoljnih za navedene ciljane vrste. S obzirom na veliku zastupljenost odgovarajućih staništa pogodnih za ove vrste na navedenom području ekološke mreže, uključujući planirane i već provedene zahvate, radi se o utjecaju koji nije značajan. Vezano uz potencijalni utjecaj zahvata pojedine ciljane vrste koje debla koriste u jednom dijelu životnog ciklusa (jelenak, alpinska strizibuba, velika četveropjega cvilidreta, širokouhi mračnjak i velikouhi šišmiš), radove uklanjanja vegetacije je potrebno provoditi na način da nakon sječe, odnosno nakon rušenja zrelih stabala, a prije uklanjanja, ona ostavlaju netaknutima 24 sata na mjestu sječe de se ostavljaju stabla s dupljama za koja je utvrđeno da se u njima nalaze kolonije vrste širokouhi mračnjak i velikouhi šišmiš. Također, planirane radove potrebno je prilagoditi ekologiji vrsta širokouhi mračnjak i velikouhi šišmiš na način da se radovi provode izvan perioda kada ženke imaju mlade, odnosno da se vegetacija uklanja u periodu od 15. travnja do 01. lipnja i od 15. rujna do 01. studenog.

Slijedom provedenog postupka Prethodne ocjene prihvatljivosti zahvata za ekološku mrežu, analizom mogućih značajnih negativnih utjecaja navedenog zahvata na ciljeve očuvanja i cjelovitost područja ekološke mreže, ocijenjeno je da se za planirani zahvat Prethodnom ocjenom može isključiti mogućnost značajnih negativnih utjecaja na ciljeve očuvanja i cjelovitost područja ekološke mreže te je stoga riješeno kao u izreci. Sukladno navedenom za planirani zahvat nije potrebno provesti postupak Glavne ocjene prihvatljivosti za ekološku mrežu.

Kako se navedeni zahvat nalazi unutar Parka prirode Medvednica, područja zaštićenog temeljem Zakona o zaštiti prirode („Narodne novine“ broj 80/13, 15/18,14/19 i 127/19) za isti je sukladno članku 143. Zakona o zaštiti prirode potrebno zatražiti uvjete zaštite prirode od javne ustanove „Park prirode Medvednica“.

Člankom 29. stavkom 2. Zakona o zaštiti prirode propisano je da ovaj Upravni odjel provodi Prethodnu ocjenu za zahvate za koje provodi postupak procjene utjecaja na okoliš ili postupak ocjene o potrebi procjene utjecaja na okoliš prema posebnom propisu iz područja zaštita okoliša i za zahvate koji mogu imati značajan negativan utjecaj na ciljeve očuvanja i cjelovitost područja ekološke mreže.

Prema članku 30. stavku 4. Zakona o zaštiti prirode ako nadležno tijelo isključi mogućnost značajnih negativnih utjecaja zahvata na ciljeve očuvanja i cjelovitost područja ekološke mreže, donosi rješenje da je zahvat prihvatljiv za ekološku mrežu.

Prema članku 43. stavku 1. Zakona o zaštiti prirode ovo Rješenje izdaje se na rok od četiri godine.

U skladu s odredbama članka 44. stavka 1. i 2. Zakona o zaštiti prirode ovo Rješenje dostavlja se Ministarstvu i inspekciji zaštite prirode, a prema članku 44. stavku 3. istoga Zakona ovo Rješenje se objavljuje na internetskih stranicama Krapinsko-zagorske županije.

Podnositelj zahtjeva oslobođen je plaćanja upravne pristojbe prema čl. 9. Zakona o upravnim pristojbama (“Narodne novine” broj 115/2016).

UPUTA O PRAVNOM LIJEKU:

Protiv ovog Rješenja može se izjaviti žalba Ministarstvu zaštite okoliša i energetike, Zagreb, Radnička cesta 80, u roku od 15 dana od dana primitka Rješenja.

Žalba se predaje neposredno ili šalje poštom Upravnom odjelu za prostorno uređenje, gradnju i zaštitu okoliša Krapinsko-zagorske županije, Krapina, Magistratska 1, uz upravnu pristojbu u iznosu od 35,00 kuna prema Tar.br. 3. Uredbe o tarifi upravnih prostojbi.

**PROČELNIK**

mr.sc.Stjepan Bručić, dipl.ing.građ

**DOSTAVITI:**

1. HRVATSKE ŠUME d.o.o., Uprava šuma Podružnica Zagreb, Lazinska 41, Zagreb
2. Ministarstvo zaštite okoliša i energetike, Zagreb, Radnička cesta 80
3. Državni inspektorat, Inspekcija zaštite prirode, Zagreb, Šubićeva 29
4. Evidencija, ovdje
5. Pismohrana, ovdje